I-PSL ayihlawulise yena uMosimaneUMQEQESHI weMamelodi Sundowns uPitso Mosimane. Isithombe: Samuel Shivambu BackpagePixsihle ndlovu | March 6, 2020NGIKE ngiyimungunye futhi ngiyiphimise ngezinye izikhathi indaba yokuthi ukuvala umlomo wakho akoni nakancane ngesinye isikhathi.Vele akuzona zonke izinto umuntu okumele aphawule ngazo, kukhona okumele kukweqe nje bese ubone ukuthi uzofa yini. Nokho kukhona ezinye izimambana ezikubona kuyicala elibomvu ukungasho lutho. Ngivele ngimangale nje ukuthi kanti umuntu akacabangi yini ukuthi lokhu akushoyo kungase kumfake enkingeni, bese avele azivalele umlomo wakhe.Ngike ngangabaza kakhulu ukubhala ngoPitso Mosimane. Phela sengike ngaziba kancane ukubhala ngendoda eqeqesha iMamelodi Sundowns ngoba abanye hleze babone sengathi angiyithandi, kanti chabobo akunjalo neze.Emasontweni edlule uMosimane ungimangaze kakhulu ekhuluma emuva komdlalo we-Absa Premiership wezakhe neBloemfontein Celtic. Abadlali beSundowns bazitholisa amakhadi aphuzi ngabomu ngoba befuna ukweqiwa wumdlalo weNedbank Cup Last 16 lapho babezodlala neVaal University of Techonology (VUT) egijima esigabeni esiphansi kakhulu.UHlompho Kekana, Gaston Sirino, Sibusiso Vilakazi noMosa Lebosa, babesengcupheni yokungawudlali umdlalo omqoka we-Absa Premiership olandelayo uma bethola amakhadi aphuzi koweVUT. Umdlalo olandelayo weSundowns izowudlala neStellenbosch FC. Yonke imidlalo ibalulekile manje njengoba iqembu laseChloorkop lizama ukuthola amaphuzu, ukuze linga­sali kakhulu kwiKaizer Chiefs ezihola phambili kwi-log yeAbsa Premiership.Akekho owayebuka umdlalo ongabonanga ukuthi abadlali beSundowns babenza ngabomu ngesikhathi kufanele bashaye ikhona belokhu bemosha isikhathi ukuze bathole amakhadi aphuzi. Okungiphathe kabi kakhulu yindlela akhulume ngayo uMosimane emuva komdlalo ngesikhathi ebuzwa ngesenzo sabadlali bakhe.Nanka amazwi kaMosimane: “Ja, bekumele senze obekudingeka sikwenze, uma ufuna ukuba sembangweni weligi, awudingi ukuba nabadlali abane abanamakhadi aphuzi, ngeke kukusize ngalutho. Akukona ukuthi besimosha isikhathi, asikwenzi lokho.”Ngangithi uzothula uMosimane emuva kwalokho kodwa wa­­qhubeka wathi: “Wonke umuntu uyakwenza, akubukeki kahle kodwa bekumele senze lokhu obekudingeka sikwenze. Ngi­yaxolisa ngomdlalo omubi kodwa silwela iligi, uwina uma uqinile.”Uyazi ngihlale ngiphoxeka uma uMosimane esho izinto engikholwa wukuthi akumele azisho kodwa kulokhu ngaswela nokuthi ngizothini. Umqeqeshi uyisho kanjani nje into eyayishiwo uMosimane?Ngazi kahle ukuthi wonke amaqembu ayawenza lo mkhuba wokuzitholisa amakhadi ngabomu kodwa uma sekukhona ozokuphimisa ngomlomo ukuthi bakwenze ngabomu, wokunye lokho. Kuyephi ukuzihlonipha kuMosimane nomsebenzi wakhe?Kwesinye isikhathi kunemibuzo okufanele ungayiphenduli ngemuva komdlalo futhi ayikho intatheli ephoqa umdlali noma umqeqeshi ukuthi aphendule. Kwakuzombulala yini uMosimane ukuthi avele athi: ngeke ngikwazi ukuphendula.Okuyihlazo akukona okwenziwa abadlali enkundleni ngoba siyazi ukuthi babeqondeni kodwa okushiya imibuzo nokuyichilo yilokhu okwashiwo uMosimane emuva komdlalo.Ngiyajabula impela ukuthi iPremier Soccer League (PSL) ingase iyihlawulise iSundowns ngale nto eyayenza. Ngiyaphinda futhi, ngazi kahle ukuthi abadlali bayakwenza lokhu kodwa asikho isidingo sokuthi umqeqeshi ohlonishwayo njengoMosimane asho le nto ayisho emuva komdlalo.Kungakuhle ukuthi iPSL ihlawulise yena uMosimane iyeke abadlali ngoba abazange basho lutho ngokuthola amakhadi aphuzi. Okumele sikufunde nje singabantu wukuthi ukuthula, ukuthi angazi, ukuthi ngeke ngikwazi ukuphendula, akubulali muntu. Nokho ukufuna ukuphawula nokuphendula kuyo yonke into kufakana enkingeni ngesinye isikhathi. Angazi uyothathwaphi umuntu oyofundisa uMosimane ukuvala umlomo wakhe.
